เทรดผ่านเน็ตฯทรุด การเมืองพ่นพิษพ.ค.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เดือน พ.ค. ยอดซื้อขายหุ้นผ่านอินเทอร์เน็ตลดลง สมาคมโบรกเกอร์ปฏิเสธ กลัวมาตรการคุมเข้ม โบ้ยการเมืองทำให้การซื้อขายลำบาก 
ตลาดหลักทรัพย์แห่งประเทศไทยได้สรุปข้อมูลการซื้อขายหลักทรัพย์ผ่านบัญชีอินเทอร์เน็ตในเดือน พ.ค. 2553 มีจำนวนบัญชีอินเทอร์เน็ต 51,879 บัญชี และมีมูลค่าการซื้อขายผ่านทางอินเทอร์เน็ตทั้งสิ้น 88,701 ล้านบาท ลดลง 8.57% เมื่อเทียบกับเดือนก่อนหน้า และลดลง 15.89% เมื่อเทียบกับงวดเดียวกันของปี 2552 การเปลี่ยนแปลงมีการติดลบในรอบ 12 เดือน 
ในเดือน พ.ค.ที่ผ่านมานั้น เป็นจังหวะเดียวกับที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ให้สมาคมบริษัทหลักทรัพย์หามาตรการดูแลการซื้อขายบัญชีอินเทอร์เน็ต ทำให้มีการตั้งข้อสังเกตว่าจะเป็นเพราะสาเหตุนี้หรือไม่
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ ดีบีเอส วิคเคอร์ส (ประเทศไทย) และในฐานะนายกสมาคมบริษัทหลักทรัพย์ กล่าวว่า ในสัปดาห์นี้ทางชมรมผู้ดูแลการปฏิบัติงานด้านหลักทรัพย์ (Compliance Club) จะหารือกับสำนักงาน ก.ล.ต. โดยจะขอรับฟังความเห็นจาก ก.ล.ต.ถึงประเด็นที่ต้องการให้มีการดูแลสำหรับซื้อขายในบัญชีอินเทอร์เน็ต เพื่อจะได้แก้ปัญหาได้ตรงจุด
อย่างไรก็ตาม สาเหตุที่การซื้อขายหุ้นผ่านอินเทอร์เน็ตในเดือน พ.ค.ลดลงนั้น ไม่ได้เป็นเพราะจะมีมาตรการควบคุมการซื้อขายผ่านอินเทอร์เน็ต แต่เป็นเดือนที่ประเทศประสบเหตุการณ์ความวุ่นวาย โบรกเกอร์หลายแห่งไม่สามารถใช้สำนักงานใหญ่ได้จำเป็นต้องใช้ระบบสำรองของตลาดหลักทรัพย์และระบบสำรองของแต่ละบริษัทด้วย ทำให้เกิดความไม่สะดวกในการให้บริการ 
“ระบบสำรองที่มีจะรองรับการซื้อขายผ่านระบบปกติไม่ได้มุ่งเพื่อรองรับการซื้อขายผ่านอินเทอร์เน็ตโดยเฉพาะ ทำให้การให้บริการไม่เต็มที่ และเชื่อว่าเดือน มิ.ย. ตัวเลขจะกลับมาในระดับปกติ เพราะดูตัวเลขของดีบีเอส วิคเคอร์ส เองได้กลับมาเท่ากับเดือน เม.ย.แล้ว” นายกสมาคมบริษัทหลักทรัพย์ กล่าว
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์กสิกรไทย กล่าวไปในทิศทางเดียวกันว่า สาเหตุที่ทำให้การซื้อขายหลักทรัพย์ผ่านอินเทอร์เน็ตในเดือน พ.ค.ลดลง เป็นเพราะนักลงทุนกังวลต่อการเมืองมากกว่าการจะมีมาตรการคุมการซื้อขายอินเทอร์เน็ต 
การซื้อขายบัญชีอินเทอร์เน็ตของ บล.กสิกรไทย เดือน พ.ค. มีสัดส่วน 17% ของมูลค่าการซื้อขาย 1,500 ล้านบาทต่อวัน และเดือน มิ.ย. ลดลง เหลือ 14% ของมูลค่าการซื้อขาย